Joseph Henry
Joseph Henry, 17.12.1797-13.5.1878, amerikansk fysiker, fra 1832 professor ved College of New Jersey (nu Princeton University). Henry arbejdede navnlig med elektricitet og magnetisme, og hans konstruktion af kraftige elektromagneter fik betydning for Michael Faradays opdagelse af induktionen og for Samuel Morses udvikling af den elektromagnetiske telegraf. Henry er dog mest kendt for sin opdagelse af selvinduktionen i 1832, og enheden for induktans er opkaldt efter ham.
Henry blev i 1846 udnævnt til sekretær (daglig leder) af den nyoprettede Smithsonian Institution i Washington, der under hans ledelse udviklede sig til den første egentlige forskningsinstitution i USA. Han fastholdt stædigt, at institutionens midler skulle forbeholdes til understøttelse af original forskning og offentliggørelse af nye resultater og ikke benyttes til populariserende virksomhed eller teknisk udvikling, som inflydelsesrige kredse i Washington ønskede. På trods heraf var han ofte personligt behjælpelig ved teknisk anvendelse af naturvidenskabelige resultater, og han fungerede som teknisk rådgiver for regeringen.